৪ ওভারে শূন্য রান, নামের পাশে বিপক্ষের ১০ উইকেট! টি-টোয়েন্টি ক্রিকেট মানেই যেখানে বোলারদের সর্বনাশ, সেখানে এমনই অবিশ্বাস্য বিশ্বরেকর্ড গড়ে ফেলল রাজস্থানের বাঁ-হাতি মিডিয়াম পেসার আকাশ চৌধুরী। যার বয়স মাত্র পনেরো।
জয়পুরে অনুষ্ঠিত একটি স্থানীয় ক্রিকেট টুর্নামেন্টে এই কীর্তি গড়েছে আকাশ। হতে পারে স্থানীয় টি-টোয়েন্টি ম্যাচ, তা সত্ত্বেও আকাশের কৃতিত্বে গোটা দেশে শোরগোল পড়ে গিয়েছে। আকাশের বিধ্বংসী বোলিংয়ের সৌজন্যেই মাত্র ৩৬ রানে অল-আউট হয়ে যায় প্রতিপক্ষ টিম। দিনের শেষে আকাশের বোলিং গড় এরকম- ৪-৪-০-১০!
বুধবার ওই টি-টোয়েন্টি ম্যাচে আগে ব্যাট করে আকাশের দল দিশা ক্রিকেট অ্যাকাডেমি ২০ ওভারে ১৫৬ রান তোলে। জবাবে ব্যাট করতে নেমে পার্ল অ্যাকাডেমির ইনিংস শেষ হয়ে যায় ৩৬ রানে।

এই বিষয়ে অন্যান্য খবর

১০ বলে ৮ উইকেট! ঘরোয়া ক্রিকেটে অবিশ্বাস্য বিশ্বরেকর্ড গড়লেন তরুণ পেসার


আকাশ বল করতে এসেই প্রথম ওভারে দু’টি উইকেট নেয়। দ্বিতীয় এবং তৃতীয় ওভারেও বিপক্ষের দু’টি করে উইকেট তুলে নেয় এই বোলার। আর চতুর্থ ওভারে বল করতে এসে বিপক্ষের বাকি চারটি উইকেট তুলে নিয়ে বিরল এই নজির গড়ে ফেল আকাশ। শেষ ওভারে অবশ্য হ্যাটট্রিকও করে সে। 
আন্তর্জাতিক ক্রিকেট ম্যাচেও বেশ কয়েকজন বোলার কোনও রান না দিয়েই একাধিক উইকেট নিয়েছেন। কিন্তু কেউই দশ উইকেট নিতে পারেননি। ভবিষ্যতেও কেউ এমন নজির গড়তে পারবেন, এমন সম্ভাবনাও ক্ষীণ! ফলে, আকাশের কৃতিত্ব হয়তো চিরকালীন রেকর্ড হিসেবেই ক্রিকেটের ইতিহাসে থেকে যাবে।